**על כלבים, גנים לאומיים ושמורות טבע**

אין מהנה יותר מלצרף את חברנו הנאמן לטיול בטבע! לתת לו להתרוצץ ולהתענג על נופים חדשים!

עם זאת, חשוב לזכור שגן לאומי ושמורת טבע אינם פארקים ציבוריים או שדה פתוח.

**ההשפעות הסמויות מן העין**

שמורת טבע היא מערכת אקולוגית רגישה ומורכבת, וכל הפרעה עלולה להפר את האיזון העדין המתקיים בה. אנחנו, בני האדם וחברינו ההולכים על ארבע, רק אורחים לרגע בממלכת טבע שוקקת זו, ואף שהכלב הוא יצור חברותי – בכל זאת הוא בעל חיים זר במרחב השייך לחיות הבר.

נוכחותו של כלב בשמורת טבע מאיימת מאוד על חיי הבר גם אם אנו, בעלי הכלבים, כלל לא חשים בדבר.

בהגדרתו כלב הוא טורף, ומכאן שהיעלים המשוטטים בשמורת הטבע עין עבדת, באחוזת הקבר של בן גוריון ובבקעת צין חשים היטב שחיית טרף חדרה למרחב המחיה שלהם. הם מריחים את הכלב ממרחק רב ונקלעים למצוקה. מבחינתם כלב, זאב או כל טורף אחר אחד הם.

במצב זה אף על פי שהשמורה נועדה לשמש מרחב שמור ומוגן לחיות הבר, בהיותן במצוקה הן לא ישתמשו בשטחה שימוש אופטימלי.

קחו למשל יעל שהמליטה עופר, היא תחוש ממרחק בטורף ותנסה להרחיק אותו מהעופר שיחכה לה רעב וחשוף לטורפים, או למשל עופר צעיר שימלט מכלב, ימעד וישבור את גפיו.

**הפצת מחלות והאיומים על הכלב שלכם**

הפצת מחלות היא עוד השפעה של כלבים בשמורות טבע.

באזור עין עבדת למשל, התגלו מספר יעלים גוססים ממחלה. בדיקה מקיפה גילתה בדמם טפילים המופצים בצואת כלבים. היעלים – בעלי חיים בסכנת הכחדה – נכנעו לטפיל וחלקם לא שרדו את הטפיל.

**אם כן, לכלבכם השפעה חריפה על חיי הבר המקומיים בשמורה גם אם בביקורו בה הוא לא אכל דבר,**

**לא השאיר אחריו גללים ולא נבח.**

**אנא הקפידו לטייל עם הכלבים כשהם קשורים ומוחזקים במיוחד כשאתם מטיילים בגן הלאומי ובשמורת הטבע.**

בברכה

אורלי גלעד

מנהלת שמורת מצוק הצינים